‘Jag nié bewaring’, sê organisasie(Foto: pixabay) Die Wêreldbewaringsunie (IUCN) het ŉ verslag vrygestel waarin hy bevind het dat jag, veral trofeejag, geen bydrae lewer tot bewaring nie, het die Veldtog teen Geblikte Jag (CACH) Saterdag gesê. Die organisasie het gesê die jagbedryf was tot dusver baie suksesvol om sy standpunte aan die bewaringsgemeenskap af te smeer. Deur organisasies soos die Wêreldnatuurlewefonds (WWF) te gebruik, het die jaggemeenskap die meeste internasionale bewaringsinstansies oortuig dat jag ŉ deel van bewaring is. Die CACH het in ŉ verklaring gesê die jaggemeenskap het die IUCN “geïnfiltreer” en verseker dat dié toonaangewende wetenskapsliggaam geen besluite neem wat ŉ negatiewe uitwerking op die jaggemeenskap het nie. “Nou, vir die eerste keer, is in ŉ versigtige en omvattende verslag deur die IUCN se etiekkomitee – wat bestaan uit vooraanstaande internasionale wetenskaplikes – bevind dat jag, en in die besonder trofeejag, geen plek in bewaring het nie. Jagagentskappe wat tans die IUCN se uitgangspunte beheer, moet dus eintlik uit die IUCN geskop word.” Die organisasie het gesê die beredenering van die kwessie was onberispelik. Die verslag het bevind die primêre doelwit van bewaring is om die integriteit en verskeidenheid van die natuur te bewaar. Om dít te doen, moet enige gebruik van natuurlike hulpbronne en wildlewe volhoubaar wees. Die eerste doelwit moet bewaring wees, waarna volhoubare gebruik volg, het hy gesê. Wetenskaplikes het die uitwerking van trofeejag op die omgewing ondersoek en tot die slotsom gekom dat dit nie volhoubaar is nie. Selfs al sou dit wees, versuim dit om die diversiteit van die natuur te bewaar. “Jag is dus ŉ manier van wildleweboerdery en het hoegenaamd niks met bewaring te doen nie,” het die CACH in sy verklaring gesê.